text: Buskontrol dag to: Positiv oplevelse
  17 februar 2013 kl. 17.02
  Igen søndag kontrollerede politiet turistbusser ved den danske-tyske grænse. 52 busser blev undersøgt og der var stort set ingen fejl.
  Færdselspolitiet har været klar til at tage mod busserne lige nord for grænsen. Og i modsætning til i går, hvor der blev delt bøder ud for næsten 60.000 kroner, så var situationen anderledes positiv i dag.
  Lederen af kontrollen, Michael Balvits fra Rigspolitiet, siger til TV SYD, at i alt 52 busser blev dirigeret ind til kontrol, men forholdene var stort set i orden alle steder.
  I går fik en række tjekkiske busser store bøder og kørselsforbud, mens det i dag overvejende var danske turistbusser, der blev kontrolleret, og her var tingene altså i orden.
  En enkelt dansk chauffør kan dog se frem til en bøde, da hans erhvervskørekort var udløbet.
  